b'\n_START_ARTICLE_\nBiserica Sf\xc3\xa2nta Vineri din Zal\xc4\x83u\n_START_SECTION_\nArhitectura\n_START_PARAGRAPH_\nCl\xc4\x83direa are planul de cruce greac\xc4\x83 \xc3\xaenscris\xc4\x83, adic\xc4\x83 laturi egale \xe2\x80\x93 lungime, l\xc4\x83\xc8\x9bime \xc8\x99i \xc3\xaen\xc4\x83l\xc8\x9bime \xe2\x80\x93 form\xc4\x83 consacrat\xc4\x83 \xc3\xaen arhitectura Bisericii R\xc4\x83s\xc4\x83ritene \xc8\x99i ad\xc4\x83poste\xc8\x99te toate spa\xc8\x9biile specifice: pronaos, naos \xc8\x99i altar. Spa\xc8\x9biul interior se desf\xc4\x83\xc8\x99oar\xc4\x83 pe mai multe niveluri, permi\xc8\x9b\xc3\xa2nd participarea la slujbe a unui num\xc4\x83r de aproximativ 5.000 de credincio\xc8\x99i. Peste naos a fost turnat\xc4\x83 o cupol\xc4\x83 monumental\xc4\x83, \xc3\xaenconjurat\xc4\x83 la baz\xc4\x83 de 16 ferestre mici. Catedrala este o replic\xc4\x83 \xc3\xaen miniatur\xc4\x83 a Hagiei Sophia din Istanbul. Cea din urm\xc4\x83 are dimensiunile de 72\xc2\xa0m pe toate laturile, iar Sf\xc3\xa2nta Vineri are o dimensiune de 36 m pe toate laturile. Iconostasul este sculptate \xc3\xaen stejar masiv, lucrare realizat\xc4\x83 de sculptorul Mircea Vasile din Sighetu Marma\xc8\x9biei. Policandrul turnat \xc3\xaen bronz aurit, \xc3\xaen greutate de 1780 kg \xc8\x99i \xc3\xaenalt de 7 m, a fost executat \xc3\xaen Atena. Pictura, realizat\xc4\x83 de Petru Botezatu, a \xc3\xaenceput \xc3\xaen 2001 \xc8\x99i acoper\xc4\x83 \xc3\xaen prezent 292\xc2\xa0m\xc2\xb2._NEWLINE_Accesul \xc3\xaen catedral\xc4\x83 se face pe sub arcul monumentului eroilor, cu o \xc3\xaen\xc4\x83l\xc8\x9bime de 50\xc2\xa0m, ce se desface \xc3\xaen dou\xc4\x83 aripi, sub form\xc4\x83 de portic. Acesta are rolul de a asigura accesul la spa\xc8\x9biile de la demisol, precum \xc8\x99i de a proteja viitoarea fresc\xc4\x83 exterioar\xc4\x83. Sub arcul monumentului este instalat un clopot ce c\xc3\xa2nt\xc4\x83re\xc8\x99te trei tone._NEWLINE_Partea de la demisol constituie spa\xc8\x9bii muzeale pentru bunurile ce fac parte din Patrimoniul Cultural Na\xc8\x9bional.'